
Text rozhodnutia
Súd: Krajský súd Bratislava Spisová značka: 3Co/421/2014 Identifikačné číslo súdneho spisu: 1214210853 Dátum vydania rozhodnutia: 31. 10. 2014 Meno a priezvisko sudcu, VSÚ: JUDr. Roman Bolebruch ECLI: ECLI:SK:KSBA:2014:1214210853.1 Uznesenie Krajský súd v Bratislave v právnej veci navrhovateľa: U. V., bytom X. cesta 5, B., zastúpeného advokátkou JUDr. F. A., I. XX, B., proti odporkyni: Mgr. J. X., bytom P. XX, B., o nariadenie predbežného opatrenia a o späťvzatí návrhu na nariadenie predbežného opatrenia po vydaní uznesenia Okresného súdu Bratislava II č.k. 19C/106/2014-22, zo dňa 6.5.2014, takto r o z h o d o l : Odvolací súd p r i p ú š ť a späťvzatie návrhu na nariadenie predbežného opatrenia, uznesenie súdu prvého stupňa č.k. 19C/106/2014-22, zo dňa 6.5.2014 v časti zamietnutia návrhu na nariadenie predbežného opatrenia a v časti náhrady trov konania z r u š u j e a konanie o nariadenie predbežného opatrenia z a s t a v u j e . Odporkyni náhradu trov konania n e p r i z n á v a . o d ô v o d n e n i e : Súd prvého stupňa uznesením č.k. 19C/106/2014-22, zo dňa 6.5.2014 zamietol návrh na nariadenie predbežného opatrenia (ktorým navrhovateľ žiadal zakázať odporkyni nakladať so špecifikovanou nehnuteľnosťou), navrhovateľovi uložil povinnosť zaplatiť na účet súdu súdny poplatok 33 eur a odporkyni nepriznal náhradu trov konania. Proti uzneseniu podal navrhovateľ odvolanie a žiadal napadnuté uznesenie zmeniť a nariadiť navrhované predbežné opatrenie; poukázal i na splnenú poplatkovú povinnosť. Súd prvého stupňa uznesením č.k. 19C/106/2014-28, zo dňa 17.6.2014 zrušil uznesenie č.k. 19C/106/2014-22, zo dňa 6.5.2014 v časti uloženej povinnosti navrhovateľovi zaplatiť súdny poplatok 33 eur. Podaním zo dňa 18.6.2014 navrhovateľ vzal návrh na nariadenie predbežného opatrenia späť. Odporkyňa voči späťvzatiu návrhu na nariadenie predbežného opatrenia a následnému pripusteniu späťvzatia nemala námietky (§ 101 ods. 3 O.s.p.). Podľa § 208 O.s.p. ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Nakoľko v predmetnej veci navrhovateľ vzal návrh na nariadenie predbežného opatrenia späť po rozhodnutí súdu prvého stupňa, odvolací súd v zmysle citovaného ustanovenia zákona pripustil späťvzatie návrhu na nariadenie predbežného opatrenia, zrušil uznesenie súdu prvého stupňa č.k. 19C/106/2014-22, zo dňa 6.5.2014 v časti zamietnutia návrhu na nariadenie predbežného opatrenia a v časti náhrady trov konania a konanie o nariadenie predbežného opatrenia zastavil. O náhrade trov konania rozhodol odvolací súd v zmysle § 146 ods. 2 veta prvá O.s.p. Navrhovateľ, ktorý procesne zavinil zastavenie konania na nariadenie predbežného opatrenia späťvzatím návrhu (tvrdené uzavretie dohody s odporkyňou nepreukázal), by bol povinný zaplatiť odporkyni náhradu trov konania. Nakoľko však odporkyni trovy konania nevznikli, odvolací súd jej ich náhradu nepriznal. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti tomuto uzneseniu odvolanie nie je prípustné.

